**Základná škola Bačkovík, Bačkovík č. 63,**

**Košice - okolie**

**Koncepcia rozvoja ZŠ Bačkovík**

**Vypracovala: Mgr. Jana Rubická**

**Školské roky: 2012/2013 a 2013/2014**

**Obsah:**

1. Úvod .......................................................................................................3
2. Základné informácie o základnej škole............................................3
3. Hodnotenie predchádzajúceho obdobia..........................................4
4. Strategické ciele..................................................................................5
5. Výchova a vzdelávanie.........................................................................6
6. Personálne podmienky.........................................................................7
7. Materiálne podmienky........................................................................8
8. **Úvod**

 Koncepcia rozvoja školského zariadenia Základná škola Bačkovík s výhľadom na obdobie 2012 – 2014 vychádza z môjho osobného poznania materiálno-technických, personálnych, kultúrno-spoločenských podmienok našej školy, z požiadaviek rodičov a ostatných zainteresovaných inštitúcií.

 Pracujem ako riaditeľka Základnej školy v Bačkovíku od roku 2005. Na riadiaci post ma priviedla možnosť naplnenia mojej vízie vyzdvihnúť kvalitu našej základnej školy dopredu a potreba sebarealizácie vlastných nápadov v strategickom riadení školy, ktoré je úzko prepojené s pedagogickým a personálnym riadením.

 Výchova každého dieťaťa má smerovať k rozvoju jeho osobnosti, nadania, duševných schopností. Má ho pripraviť na aktívny život v dospelosti, pričom musí rešpektovať jeho kultúrnu identitu, jazyk a hodnoty. V našej škole prevažujú žiaci so sociálne znevýhodneného prostredia. Preto charakter nášho výchovno-vzdelávacieho procesu je nasmerovaný na riešenie problémov súvisiacich s edukáciou týchto žiakov. Smerujeme k vytváraniu najvhodnejších podmienok pre dosiahnutie čo najkvalitnejšieho vzdelania. Je to dlhá cesta, spojená s výchovou nových generácií, budúcich rodičov. V dnešnom svete má totiž perspektívu rozvoja a rastu iba taká škola, ktorá svojimi cieľmi a hodnotami spojí vedenie školy, žiakov, učiteľov a rodičov do jedného tímu a so spoločnými silami budú tieto inštitúcie vychovávať deti pre úspešný praktický život.

1. **Základné informácie o základnej škole**

 Základná škola v Bačkovíku je neplnoorganizovaná, menejtriedna škola 1. – 4. ročníkom ZŠ, ktorá zabezpečuje primárne vzdelávanie: ISCED 1.Bola zriadená obcou Bačkovík 1. mája 2001. Disponuje 1. učebňou, 1. počítačovou učebňou, školským dvorom (je využívaný spolu s materskou školou). Telocvičňa sa v objekte školy nenachádza, cvičí sa v priestoroch školy, alebo na obecnom ihrisku. Pedagogickí pracovníci majú pre svoju prípravu na výučbu vlastnú miestnosť. Škola má pomerne dobre vybavenú školskú knižnicu. Pri výučbe využívame modernú didaktickú techniku, moderné učebné pomôcky, ktoré sú pre našich žiakov zaujímavými a atraktívnymi. Tieto sa pravidelne, podľa potreby výučby, dokupujú. Stav nábytku je výborný.

 Nachádza sa v malebnom prostredí obkolesenom Slanskými vrchmi. Krásna okolitá príroda poskytuje množstvo príležitostí na pohyb, šport žiakov, na výučbu predmetov prírodovedy, vlastivedy, telesnej výchovy, hudobnej i výtvarnej výchovy.

 Školu navštevujú žiaci s obce Bačkovík. Sú to prevažne deti so sociálne znevýhodneného a menej podnetného prostredia. Všetkým týmto deťom sa venuje zvýšená pozornosť zo strany vyučujúcich.

 Náš učiteľský zbor združuje pedagógov s dlhoročnou praxou, a zároveň aj mladých, začínajúcich pedagógo, ktorí si doplňujú svoje vzdelanie potrebné na výkon svojej funkcie. Zároveň si rozširujú svoje vzdelanie. Každoročne si svoju odbornosť prehlbujú účasťou na školeniach, seminároch v rámci ďalšieho vzdelávania pedagogických pracovníkov. Sú vyškolení v práci s počítačmi, plánujú štúdium cudzích jazykov. V škole pôsobí  učiteľ náboženskej výchovy.

 Škola veľmi úzko spolupracuje s Pedagogicko-psychologickou poradňou na Opatovskej ulici.

1. **Hodnotenie predchádzajúceho obdobia – odpočet splnených úloh poslednej koncepcie**

 Od roku 2005/2006 obec Bačkovík, ako zriaďovateľ ZŠ vytvoril na škole 3. a 4. ročník. Žiaci dovtedy dochádzali za výučbou do vedľajšej obce. Zriadením ročníkov sa odbúralo každodenné cestovanie, zlepšila sa ich dochádzka.

 Počas uplynulých siedmych rokov sa v rámci priebežného vzdelávania zúčastnili vyučujúci rôznych školení. Pedagogický pracovníci majú prístup na internet v miestnosti s počítačmi.

 Čo sa týka materiálno-technickej oblasti v základnej škole boli zrealizované pomerne veľké rekonštrukčné úpravy. Boli vymenené okná na celej škole, bola zakúpená aj nová vstupná brána. Položila sa podlahová krytina v učebniach, na chodbách a sociálnych zariadeniach. Tieto boli kompletne zrekonštruované – dali sa nové obklady, umývadlá, zrepasovali sa dvere. Vymaľovali sa vnútorné priestory školy, zakúpil sa nábytok do triedy, počítačovej učebne, kancelárie riaditeľa školy. Do počítačovej učebne boli zakúpené nové PC zostavy, notebook, nový CD prehrávač. V rámci školenia pedagogického zamestnanca škola získala notebook s dataprojektorom. Dokúpili sa nové školské lavice, stoličky i katedra učiteľov, nová tabuľa do učebne, spolu s magnetickými tabuľami. Do celej budovy sa nainštalovali nové svietidlá.

 Na chodbe bola pribudovaná vstavaná skriňa, v počítačovej učebni poličky.

 Do kotolne bol zakúpený kotol a previedla sa rekonštrukcia priestorov kotolne. Vybudoval sa chodník vedúci ku školskej bráne, zakúpili sa nové odkvapové rúry. Položila sa dlažba pred vchodom do školy.

 Dokúpili sa učebné pomôcky na výučbu v jednotlivých ročníkoch – zmodernizovala sa zbierka učebných pomôcok.

 Čiastočne bol upravovaný aj exteriér školy – výsadba nových stromčekov.

 V rámci reformy školstva sme sa orientovali na rozvoj kľúčových kompetencií žiakov ako základu všeobecného vzdelania prostredníctvom školského vzdelávacieho programu „ Kľúče k životu“. Kľúče sme chápali ako symboly otvárania dverí do života. Chceme vybaviť žiakov potrebnými zručnosťami, aby s nimi vedeli zaobchádzať, postojmi, aby vedeli kedy a prečo s nimi zaobchádzať. Boli to oblasti zdravého životného štýlu, t.j. zdravé vzťahy medzi žiakmi a učiteľmi, medzi žiakmi a ostatnými zamestnancami, vzťahy založené na pravidlách slušného chovania a konania, vzájomnej tolerancie, pomoci a rešpektovania druhých.

 Ďalej to boli oblasti zmysluplného a spokojného života, oblasť rozvoja individuality každého žiaka a oblasť pomoci tým, ktorí majú zložitejšie podmienky sociálne, zdravotné.

 Čo sa týka mimoškolskej záujmovej činnosti na škole pôsobili krúžky podporujúce kreativitu, manuálnu zručnosť, estetiku videnia. Boli to krúžok šikovných rúk, krúžok tvorivosti. Ďalej to bol počítačový krúžok, ktorý výrazne zvýšil počítačovú gramotnosť žiakov našej školy.

 Škola sa zapojila do rôznych projektov. Projekt zdravá škola vplýval na zvýšenie hygiencko-zdravotného povedomia žiakov. Počas piatich rokov sa plnil protidrogový preventívny program organizovaním rôznych besied, rozhovor, využívali sa rôzne materiály, internet.

 Na zvýšenie kultúrneho povedomia našich žiakov vplývali aj návštevy divadelných predstavení i zoologickej záhrady.

1. **Strategické ciele**

 Pri stanovovaní strategických cieľov rozvoja školy je nevyhnutná SWOT analýza. Je potrebné poznať a zaoberať sa slabými a silnými stránkami školy, vedieť aké má príležitosti a aké ohrozenia môže očakávať.

*Silné stránky*

* Kvalifikovaná práca so žiakmi
* Vyučovanie zamerané na IKT
* Záujem učiteľov o ďalšie vzdelávanie
* Estetické prostredie
* Kvalifikovanosť pedagogických pracovníkov
* Výborná spolupráca so zriaďovateľom
* Ľudský prístup, ústretovosť pri riešení problémov
* Dobrá počítačová gramotnosť všetkých pedagogických zamestnancov
* Ponuka záujmových útvarov
* Exteriér školy vhodný na výučbu prírodovedných predmetov
* Rodinná atmosféra
* Dobrá vybavenosť učebnými pomôckami
* Zrekonštruovaný interiér školy

*Slabé stránky*

* Chýbajúca učebňa
* Nedostatočná kvalifikovanosť v predmete anglický jazyk
* Chýbajúca telocvičňa

*Príležitosti*

* Vytvorenie športového areálu pre žiakov i širšiu verejnosť obce
* Využívať možnosti štrukturálnych a iných fondov
* Meniť školu na centrum vzdelávania, kultúry
* Viac sa zamerať na projektové vyučovanie

*Ohrozenia*

* Nedostatok finančných prostriedkov
* Zvyšovanie výdavkov na prevádzku
* Nedostatočný záujem zo strany rodičovskej verejnosti
1. **Výchova a vzdelávanie**

V zmysle Školského vzdelávacieho programu „Kľúče k životu“

- poskytovať žiakom bohaté možnosti vedeného skúmania ich najbližšieho kultúrneho a prírodného prostredia tak, aby sa rozvíjala ich predstavivosť, tvorivosť a záujem skúmať svoje okolie

- umožniť žiakom spoznávať svoje vlastné schopnosti a rozvojové možnosti a osvojiť si základy spôsobilosti učiť sa učiť sa a poznávať seba samého

- podporovať kognitívne procesy a spôsobilosti žiakov kriticky a tvorivo myslieť prostredníctvom získavania vlastnej poznávacej skúsenosti a aktívnym riešením problémov

- vyvážene rozvíjať u žiakov spôsobilosti dorozumievať sa a porozumieť si, hodnotiť a iniciatívne konať aj na základe sebariadenia a sebareflexie

- podporovať inerpersonálne aintrapersonálne spôsobilosti, najmä schopnosti otvorene vstupovať do sociálnych vzťahov, účinne spolupracovať, rozvíjať si sociálnu vnímavosť a citlivosť k spolužiakom, učiteľom, rodičom, ďalším ľuďom obce a k svojmu širšiemu kultúrnemu a prírodnému okoliu

- viesť žiakov k tolerancii a ak akceptovaniu iných ľudí, ich duchovno-kultúrnych hodnôt

- naučiť žiakov uplatňovať svoje práva a súčasne plniť svoje povinnosti, niesť zodpovednosť za svoje zdravie a aktívne ho chrániť a upevňovať.

 Za kľúčové kompetencie považujem: komunikačné spôsobilosti, matematickú gramotnosť a gramotnosť v oblasti prírodných vied a technológií, spôsobilosti v oblasti digitálnej gramotnosti, spôsobilosti učiť sa učiť sa, riešiť problémy, spôsobilosti osobné, sociálne a občianske, spôsobilosti chápať kultúru v kontexte a vyjadrovať sa prostriedkami danej kultúry.

 Vzhľadom na to, že našu školu navštevujú žiaci zo sociálne znevýhodneného a menej podnetného prostredia, je potrebné sa zamerať na niekoľko oblastí:

1. Adaptácia žiakov na školskú dochádzku – prekonávať ju je možné postupnou záťažou, musí sa zohľadniť ich temperament, citová vzrušivosť, oslabená vôľa, nerozhodnosť, nepozornosť, nedostatok záujmu o poznanie.
2. Vzťah žiakov ku školskej práci a ich motivácia – za tým účelom detailne poznať školskú situáciu, dôsledne sa snažiť o odstraňovanie príčin zlyhávania žiakov, utvárať pre ich učebnú práce čím lepšie vnútorné a vonkajšie podmienky. Je potrebné voliť vhodné metódy, ktoré umožňujú zmenu tradičného prístupu k žiakom s ohľadom na ich psychofyzický vývoj.
3. Jazyková bariéra – je jednou z hlavných príčin školskej neúspešnosti. Výučba sa musí realizovať v prirodzených situáciách, aktívnym skúmaním sveta okolo seba.
4. Spolupráca školy s rodinou – je dôležitá ešte pred vstupom dieťaťa do školy. Oboznamovanie sa s pomermi v rodinách, nadviazanie kontaktov s rodičmi, dôvera zo strany rodičov, pomoc pri výchove dieťaťa, poskytovanie odborných rád a pod.
5. Mimovyučovacie aktivity – podporovať krúžkovú činnosť, zúčastňovať sa kultúrnych, divadelných predstavení, výlety do blízkeho okolia.

Špecifickými cieľmi edukácie je odstrániť hendikepy vyplývajúce z prostredia, z ktorého žiaci pochádzajú:

* v čo najväčšej možnej miere zdokonaľovať komunikačné schopnosti a čitateľskú gramotnosť
* využívať obecnú knižnicu
* odstrániť kultúrne a sociálne vylúčenie
* eliminovať nedostatočnosť hygienických návykov besedami so zdravotníkmi, v rámci projektu Zdravá škola, besedami
* zmeniť postoje k vzdelávaniu – zvýšiť status vzdelávania poukazovaním na úspešných rómov pôsobiacich v rôznych oblastiach kultúrneho a spoločenského života
* aplikovanie IKT na vyučovaní – projekty, referáty, internetové zdroje, zakúpenie interaktívnej tabule
* riadiť sa Národným plánom výchovy k ľudským právam na roky 2005 – 2014
* pozornosť venovať výchove zameranej na posilňovanie úcty dieťaťa k rodičom, ku svojej kultúre, jazyku k národným hodnotám krajiny s využitím všetkých dostupných materiálov
* viesť žiakov k zodpovednosti za výsledky dosiahnuté vo vzdelávaní
* eliminovať prejavy rasizmu, neznášanlivosti, xenofóbie, odstrániť akékoľvek prejavy šikanovania
1. **Personálne podmienky**

 Na škole sú personálne podmienky v zmysle kvalifikovanosti nasledovné:

* dvaja vyučujúci – plne kvalifikovaní
* jeden vyučujúci – absolvuje kvalifikačné vzdelanie: Učiteľstvo pre primárne vzdelávanie

 Odbornosť vyučovania je na veľmi dobrej úrovni. Vzhľadom na zavedenie cudzieho jazyka v 3. a 4. ročníku je potrebné zvýšiť kvalifikovanosť vyučujúceho. Je potrebné neustále podporovať odborný rast pedagogických zamestnancov a vytvárať im podmienky na kontinuálne vzdelávanie.

1. **Materiálne podmienky**

 Aj napriek tomu, že škola prešla rozsiahlou rekonštrukciou je potrebné zveľaďovať exteriér školy. V spolupráci s MŠ Bačkovík dotvoriť už založenú kvetinovú záhradu , o ktorú by sa žiaci starali. Aj naďalej sa starať o stromčeky vysadené v spolupráci z lesníkmi.

 V blízkej budúcnosti je potrebné vybudovať potrubia kanalizácie a vodovodné potrubia, ktoré sa napoja na obecný vodovod a kanalizáciu.

 V budúcnosti by bolo potrebné v spolupráci so zriaďovateľom hľadať finančné možnosti na dobudovanie učebne, multifunkčného ihriska, ktoré by slúžilo aj obyvateľom obce.

 V rámci finančných možností aj naďalej venovať pozornosť modernizácii učebných pomôcok.

 V neposlednom rade je pre mňa veľmi dôležité v spolupráci so všetkými zainteresovanými subjektmi budovať pozitívny imidž školy, a to prostredníctvom propagácie školy v lokálnych médiách, podieľaním sa na projektoch, organizovaním rôznych podujatí.

 Predpokladané zmeny stanovené v koncepcii rozvoja školy sú reálne splniteľné, pretože vychádzajú nielen z celospoločenských potrieb, ale aj z analýzy súčasného stavu školy. Predpokladané zmeny vyplývajúce z realizácie koncepcie sú:

* naša škola bude poskytovať kvalitné vzdelávanie
* budeme presadzovať a realizovať humánno-tvorivé metódy vyučovania
* bude to škola, ktorá žiakom poskytne estetické pracovné prostredie
* budeme poskytovať starostlivosť aj žiakom vyžadujúcim osobitnú starostlivosť
* vybuduje sa pozitívny imidž školy
* žiaci ju budú navštevovať s radosťou.